Нохчийн байташ

КЪИНТ1ЕРАЯЛАХЬА НАНА

Юьхь яций са –м, нана, х1ара илли ала,

Амма т1ехъоьху сан кийрара бала.

Хьо даим лаьттар ю моттара суна,

Ма –хетта ас тидам ца би –кха хьуна.

Хьо йоцуш висчий бен ойла ца ярна,

Дуьненан хьашташа со идаварна,

Ма ч1ог1а дагара ца йолу суна,

Со х1унда валара уллора хьуна?

Сан уггара мостаг1чун нана ма лайла,

И елла, цуьнан вон цхьанне ма гойла.

Нанан сий дечунан Дала сий дойла!

Ас санна г1ийла аш ойла ма йойла.

Хьан барз т1е вог1у со, вистхила олий,

Хьо дага мел йог1у са карзахдолий.

Лаьттина велара хьан 1индаг1 хилла,

Мацъелча, даиман довха шун хилла.

Барам т1ехь новкъа хьо яьккхичахьана,

1ожаллех со кхоьруш вац хьуна, нана.

Ненан вон дуста ма ца хилла барам,

Хьан сий цадечунна дуьне ду хьарам.

Б. Талхигова

НОХЧИЙЧОЬ

Хийла к1анта шен са дели хьоьха.

Тхан массеран б1аьргех иди хи.

Дийна мел верг хьан дог эца г1ирти.

Хьан са юхадирзина ц аги.

Нохчийн к1анта доггах боху хьоьга:

Хьо ма елха, со цхьаъ дийна ву.

Со цхьаъ дийна мел ву, дуй бу хьуна,

Буо ца йисна, вала да хьан ву!

Уггар аьрха-вониг со ву хьуна,

Хьоме Даймохк, со -м хьан Нохчо вай!

Хьоьга гома хьажа мостаг1 валахь,

Тохар санна, со –м д1ахуттур вай.

Уггар луьрачохь карор ву со хьуна,

Деэшначо лоьхуш хир вац со.

Эзар дакъа дойтур дара сайха,

Зил хьакхбелла а, ца лазаяйта хьо.

Уггар нанас сара бетташ иддарг,

Уггар юьртахь челакх хетта верг,

Д1ахуттур ву, Даймахкана эшча,

Нохчийн къомах кийра буьзнаверг.

Б. Талхигова

Б1АЬРЗЕ БЕЗАМ

Х1ун гамо хилла –те, безам, хьан соьца?

Тай санна, со нийса леллера хьоьца.

1ехий ахь, юха а тешийна хьайха,

Юха а кхардий ахь нехан нах вайха.

Къера дуй баар ахь чоьте ца лери,

Хийла дог ахь къиза, чамбоцуш дери.

Хийла йо1 елхаеш, хьо къежаш лела,

Са –м хьуна вон мел дерг догдог1у ала.

Со мел цаяьшнарг хазий ахь суна,

Х1ун вон дина те ас, цу беса хьуна?

Шега х1ун дог1ур ду цхьанне ца хаьа,

Безамна хьекъал х1ун ю ца хаьа.

Цаезачунна ахь гуо теси мрза,

Ц1еххьана хьовзий ахь со тховса б1аьрза.

Богийла хьо, безам, йоккхачу ц1арахь,

И волчу аг1ор кхин д1ахьожур белахь.

Ма беран амалехь хилла хьо, безам,

Ца хези хьекъало хьайна бо хьехам.

Хьайн сий ца дечунна гора ма эга

И бохуш сан б1аьрхиш хаддаза лега.

Б. Талхигова

ХЕРБЕЛЛА БЕЗАМ

Г1еххьа бала бу хьан соьца,

Ас ма эрна ларво хьо.

Де мел дели херло вайша,

Гена волу суна хьо.

Зуда, бераш цхьана хьоьца.

Дагайог1у наггахь со.

Эладита, г1енах санна,

Йицлуш лаьтта хьуна со.

Доьхна, даьржина сан дахар,

Бала бац хьан кхета сох.

Безам бахна, б1аьрг а буьзна,

Ч1ог1а тешнера со хьох.

Хьекъал сайн ца хилла дела,

1ехаелла хир ю со.

Цундела, со атта хеташ,

Парг1ат ваьлла хи рву хьо.

Аса –м хьуна бехк ца буьллу,

Х1ораммо шен ойла йо.

Хьайн ца лозу деган бала.

Ахь сан ойла х1унда йо?

Нагахь вайша кеста къастахь,

Шийла безам суна гахь,

Хьо къинт1ера суна вала,

Сан даге и лан ца лахь!

Б. Талхигова

ШИРА БЕЗАМ

Хьайга хьежа ахь ца боху соьга,

Хаац, х1унда айса ларво хьо,

Кхечо сайга еза, йола аьлча,

Йоьлху, сайна дагавог1ий хьо.

Со –м д1аяха, дош ца олуш хьоьга,

Кхечо хьоьстуш вуйла хиъча хьо.

Ахь ма леха доцу бахьнаш соьха,

Хир дац хьуна х1инца царех г1о.

Ала ца луш, хьайнакхин карийна,

Хийла эли соь цадог1ург ахь.

Х1унда оццул хьайна хало йора,

Д1ахир яра, къадам бинехь ахь.

Вовшашна вай эрна къахьдо наха,

Вайша иштта а хир дац цхьаьна кхин.

Нагахь хьуна хезехьсо ца езахь,

Хир ду махках даьлла доьду хи.

Хьуна евза наха со ца йийцарх,

Суна вевза наха емал варх.

Тешар яц со хьуна вониг алахь,

Я сайн б1аьра, нагахь б1алг1а гахь.

Кхин карийча юьту шира езар,

Дицло цунна ша мел дукхавезар.

Массо меттехь хьайн самукъадаьлча,

Теша лаьа, суна вониг аьлча.

Б.Талхигова

БЕЗАМАН ЛАР

Лар йити, дагийначу дилханах санна.

Б1арзъелла хьо ца гуш. И далла го.

Хьан сихачу амало вай д1асакъастий,

Чамбоцуш къахьделла дуьне ца го.

Бухбоккхур бара ас безаман орам,

Безаман х1у дойъуш, т1улг дагах беш.

Амма ца лацало и орам соьга,

Я дийнахь, я буса а синтем ца беш.

Ницкъ боьху – хьо ларвеш ца йийла ара,

До1у са сецадеш, ца дег1а ла.

Лаар- кха, массара хьо сайга вийца,

Хьо боцург синкъерам ца хилча сан.

Б. Талхигова

НАНА

Г1ум хилла юьжур ю, ша хьаьхча новкъа,

Пен хилла х1уттур ю, дарц даьлча новкъа.

Ахь дукха техкийна барх1аннан бала,

Х1инца хьо д1айижа, тхоьга лой ага…

Барх1 серло йогучохь, кхулур яц марха,

Хьан вонна х1оьттина хьан доьзал хьалха.

Тхо лууш дац хьуна хьан белхи гойла,

И ца ган, тхо массо хьан метта лойла.

Тхо даккхий мел хуьлу, хьо ч1ог1а еза,

Тхан шераш мел дузу, хьо мерза хета.

Х1оранна моьтту, хьо шена сов еза,

Хьо шена санна, кхин цхьанне ца еза.

Барх1 дог ду хьан ц1араххьан метта дага,

Барх1аммо хьаьстича, йоьлхур яц Нана.

Техкор ду, къийсалуш, хьан дашо ага,

Тхо горах1иттина, баркалла ала.

Наношна ца хаьа, вай хержа дезий,

Дуьненан г1алаташ гечдан ца дезий.

Цхьатерра човхаде, дов дехьа тхуна!

Тхо эсала лаьттар ду, там бина хьуна.

Сан илли, доссахьа сан ненан коре,

Маршалла хаттахьа, еш цунна г1оли.

Ас къайлах мел олург мохь тоххий ала,

Шо кхаьчна бер санна, хьасталахь нана!

Б. Талхигова

ХААЛАХЬ НАНА

Кхиэло сан дег1 кхоссарах, хьох доккхуш генна,

Къастар дац, хьох йина дехар ду дог.

Хьо лоьхуш кхойкхур ву, кхойкхур ву денна,

Сан хьоме, ас хуьйцурбоцу Даймохк.

Ойланаш оьдур ю з1аьнарша чехка,

Т1екхаччалц боккхур бу, сатуьйсуш ког.

Цхьа къеззиг замано суна некъ бехкахь,

Хаалахь, бицбина ца 1ай Даймохк.

Къоначу сан юьхь т1ехь х1иттахь а хершнаш,

1аьржачу коьртана йиллахь а йис,

Хаалахь, хаалахь, б1аьрхиш а лешаш,

Хьо лоьхуш со леллий, ца луш хьо биц.

Нагахь сох схьахьарчахь 1ожаллин шело,

Нагахь цо сацадахь детталун дог,

Ахьа а шерашкахь со виц ма велахь,

Сан дагна безаме, хьоме Даймохк.

Ш. Рашидов

САН ДАЙМОХК

Сан Даймохк,

Сан безам

Сан деган серло,

Хьоьцанна

Сан дахар

Малхаца къега.

Дагчохь хьо

Мел бу сайн

Евзаш вац

Шело.

Ахь меттиг

Йитна яц

Цхьаннех а

Хьега.

Баланаш лелхабеш,

Берах ахь хьосту,

Тешаме, хьекъале

Накъост а хилла.

Хьан сий деш, т1алам беш,

Хьох ойла йоьзна,

Вехаш верг вуьсар вац

Дахарехь г1ийла.

Хьайн берийн хьуьнарша

Хьо буьгу хьалха,

Х1ора ду хьан берех

Хьан б1аьра хьаьжна.

Кхерам кхин бац хьуна

Мостаг1ехьара-

Оха, тхо санна,

Ларбан т1елаьцна.

Ш. Рашидов

ЛАЙН АРАХЬ

Стиглахь котамаш тилаеш санна,

Ло дара, цу дийнан лар яйа г1ерташ.

Хетара- малх юха гур а бац банне,

Я дуьне токхамах 1инах чушерша.

Ло дуьжуш тийначу, къорачу арахь,

Да воцчу цу денна хьарчадеш марчо-

Цу дийнахь сан юьртан баккхий нах 1ара,

Шаьш оьцуш вовшеха т1аьххьара марзо.

Кошара схьалуьйш ву мотталуш, эххар,

Царах цхьаъ вистхили: «Х1ай 1абдул, алахь,

Кху дийнан маь1на дай, хьайна дагна хетарг,

Хьо вар – кха хьесапе, вистхилий валахь!»

Ткъа важа-м вег1ара тарханах терра,

Хьехех шаьш к1аргбелла б1аьргаш чуэгна,

Синкхетам йист йоцчу азалле бедда,

Дуьне а, эхарт а хьесапе эцна.

Можа т1ехь туп тоьхна ло меттахъхьадеш,

Техкинчу 1абдуллас элира т1аккха:

«Къемат-де ду бохуш юьйцу и кхане

Кху дийнал адамна лан хир ю атта.

Тахана харц-баккъий ца лоруш, кхиэл йо.

Къемат-де харц-баккъий къастош ду боху.

Доьналла ца духуш, лан еза г1ело-

Цхьа а вуон ца дог1у шен доза доцуш».

Ирсах дог цадиллар массаьрга кхачош,

Тарханах тарвелла д1атийра къано.

Х. Сатуев

Г1УРА ЕШЧА

1аьнан г1ура

Йоьлхуш ешна ели

Лаьмнийн хотеш

Маьлхан марахьерча.

Пондар санна,

Аз а самадели,

Лазам байбеш,

Назма ала г1ерташ.

Дорцан марха

Кхин ца юьйлу марса.

Нах ц1а г1ерта

Дендан шира некъаш.

Хорам бостуш,

Дог а дели марша.

Дицдан лууш

Лайна 1аьржа г1енаш.

Вай д1адерзо

Барзал каде хьийзаш,

Дага –м йог1у

Дорцан къиза ана,

К1орнеш яйна

Леча хилла тийжаш,

Доьзал лоьхуш,

Лелла нохчийн нана.

Чевнаш ерзо,

Дера моьнаш артдан,

Нохчийн нанас

Ц1е латийна кхерчахь.

Дорцах бисна

Дагалецам къарбан,

Дахар, ц1инлуш,

Орга санна, кхерста.

Х. Сатуев

НЕНАН МУКЪАМАШ

Хан йоцуш набарха юьйлуш,

Со вакхо аганах таь1ча,

Мерза наб сан коьрте кхуьйлуш,

Ахь суна мукъамаш баьхна.

Д1атесна 1иллина ага,

Со когаваханчу хенахь,

Керлачу мукъамца, нана,

Ахь новкъа хьажийра гена.

Аьрхачу цу новкъахь тилла,

Г1елвелла, де эшна вужуш,

Со г1атто дарбане хилла,

Хьан эшарш екара суна.

Йог1ура т1емашка йовлий,

Йистйоцу дозанаш хедош.

Со воккхуш нийсачу новкъа,

Нана, хьан аз дара декаш.

Хьан сирла мукъамаш, иллеш,

Ц1е санна, сан дагца кхерста,

Со церан ницкъаца лелла,

Даймехкан во1 хуьлуш веъна.

Х. Сатуев

ШЕЛО

Шал шийла дарцаш,

Ц1ий лахьош, лоькху.

Лайн т1амарш хьерча,

Марчонах тарлой.

Х1аваэхь г1орош,

Олхазарш оьгу.

Борз новкъа ялац,

Доьналла къарлой.

Адам а лечкъа

Бовхачу бенахь.

Дитташ а ц1ийза,

1ожалло 1уьйдуш.

Мехаш а тийжа,

Пондаран пхенах.

Х1ордаш а совцу,

Шан тархаш уьйуш.

Маржа-я1, шело,

Хьан къиза амат!

Я лер тхо шийла,

Я дуьсур даха…

Хьол а ю шийла

Адаман амал,

Нехан вон 1аьткъаш,

К1адлуш и дацахь.

Хьуо ю ма мотта

Тхан синойн баьчча.

Синош д1але1арх,

Къардалар дац тхан.

К1айн дари ловзош,

И къона баьллаш

Техкар ю б1аьста,

Тхан дегнаш даста.

Х. Сатуев

1АЬНАН БУЬЙСА

Ма хазъели, ма сенъели буьйса!

Бутт а, хьаьаш, стиглан кийрахь богу.

Кху буьйсанан сирла туьйра дуьйцуш,

Бижна хилла мох а ловзаболу.

Махо, аьрха дуткъа т1емаш тухий,

Лайн х1ур суна юьхьах шийла бетта.

Диттан гонах чехка бухь а буг1ий,

Сох д1акъаьхкий, бодий, боьду бердах.

Юха а, бог1ий, дитта буьххье хьаьрча,

Жимма к1адлой, гаьннех техка тийна;

Лайла буссий, зуькар дарца аьрха

Ч1уг хьийзайо, со вац моьттуш дийна.

Шелло буьйса, дорцан пхенаш лоькхуш!

Со –м дитт ма дац, я мотт боцу дийнат.

Дог лазорна, шийла дарба лоьхуш,

Безам кхаьчна адам ду со дийна.

Х. Сатуев

Б1АЬСТЕНАН ТУЬЙРА

Б1аьсте комаьрша еъча,

Зезагийн к1айн марха туьйсуш,

Даго, хьоьга сатесна,

Кхоьллина б1аьстенан туьйра.

Ойла, ч1ег1ардиг хилла,

Кхерстира стигалан кийра.

Махо сан ирсан илли

Бохур ду, хьан лере хьийзаш.

Суьйре сенъела йоьлча,

Доьдучу хин б1аьра хьежа,

Безам тулг1енца боьлхуш

Хезар бу, сема ладоьг1ча.

Ялий г1а – бецан ара,

Лахахьа сан деган туьйра

Хьуна безаман бала

Хезар бу г1а –бацо буьйцуш.

Х. Сатуев

САН ХЬУНА САГАТЛО, НАНА

Сихачу дахаро лоьллуш,

Со вахча йист йоцчу пана,

Г1айг1анна даго некъ боьллий,

Сан хьуна сагатло, нана.

Ц1аверза зама т1екхаьчча,

Ойлано гатбо сан накха.

Вина ц1а дагалеца ваьлча,

Сан хьуна сагатло, нана.

Йийшинчу яртех чекхвуьйлуш,

Буьйсанна вайн юьрта кхачарх,

Суо х1отталц хьомечу уьйт1а.

Сан хьуна сагатло, нана.

Хьоьца бу махке а безам,

Йиш йоцуш д1ахада цкъа а.

Хьо ду сан даг т1ера зезаг,

Сан хьуна сагатло, нана.

Вайн дахар деноша хоьрцу,

Х1ун хир ду ца хууш кхана.

Деган заз дожарна кхоьруш,

Сан хьуна сагатло, нана.

Х. Сатуев

НЕНАН МУКЪАМ

Шо шерашна т1етт1а керча,

Уьш сан коьрте шийла дуьйшу.

Зама мохал маса кхерста,

Сан къоначу дагца къуьйсуш.

Идийна со сихчу дарцо,

Сох хьирчина шийла дерзаш.

Хьоме нана, дехьа дарба

Сан бералла юхаерзо.

Со хьайн кара вижавехьа,

Аьхна куьйгаш юьхь т1е хьоькхуш.

Мерза узам вайна бехьа,

Яхна 1уьйре дагалоцуш.

Дицдалийта г1айг1а, бала,

Чевнаш йина хала некъаш.

Хьайн мукъамца карладаха

Берахб дайна ирсан г1енаш.

Х. Сатуев

Б1АЬСТЕ Ю ДАРБАНЕ

Дахаран лазамех сайна

Ас б1аьсте дарбанна хаьржи,

Пхенашца уьду ц1ий санна,

Б1аьсте сан дег1аца яьржа.

Орамна ца евза къаро,

И беха г1а-бецаш кхала.

Шен некъаш зингато шардо,

Сихделла рицкъане кхача.

Со церан г1иллакхца веха,

Б1аьстенан чомах ца 1ебаш.

Кийча ву зезагах векха,

Иллешца шовданах 1ена.

Кийрара 1аьнан дарц тийна,

Шен мара б1аьстено кхойкху.

Г1ург1езийн ковранах йина,

Д1аваха г1уьттуш ю ойла.

Дуьне ду исбаьхьа туьйра,

Сох аьрха бер дина шена;

Суна т1е ца хьийза куьйра

Лаьттара сан рицкъа эца.

Юха а къонло со б1аьста,

Хилла вон долий д1адоьду.

Нускалан йовхонца хьеста,

Б1аьстено со шена воьху.

Х. Сатуев

1АЙ

Декабран юккъера

Де дара шийла,

Лаьтта т1е дуьллура луо.

Дуьхьала хиъна хьо

Хьоьжура тийна,

Къайлаха хьоьжура суо.

Хьан б1аьргийн чохь йолчу

Йовхоно башха,

Верриге вохвира со.

Балдаш хьан догура

Ц1е санна шаьшха,

Амма ца доьхура г1о.

Товш бара хьан беснийн

Т1ера цхьа т1еда,

Къайлаха елакъажар.

Яхара йоьссина,

Йистхилла к1еда,

Йитина сан даг чохь лар.

Дара и –м декабран

Юккъерчу дийнахь,

Г1алара ц1а дог1уш вай.

Ло дара т1едуьллуш,

Некъ – шера, шийла,

Девзира вайшинна 1ай.

Ш. Рашидов

АС НАНОЙ ХЕСТАБО

Ас наной хестабо дешнашца довха,

Сийлаллин меттиг а царна д1ало…

Молхане карийна сайчо вар а човха,

Доккхачех дозалла сайн цуьнца го.

1аьржачу буьйсанна, сирлачу дийнахь,

Серло, ирс, йовхо луш кхиийна цуо.

Хир дарадуьне а цхьа башха тийна,

Безамца цуо хьостуш ца хилча суо.

Зударий хестабо безаме, оьзда,

Мехкарий –дикалла шайхь йолушберш.

Дуьнен чохь дахар а цаьрца ду доьзна,

Латта а доьлхуш го уьш гича леш.

Дерриге сан дахар ду цаьрца доьзна,

Берриге безам, ирс цаьрца ду сан.

Уьш ларбеш нагахь со къийсамехь воьжнехь,

Эрна ца яьккхина дуьнен т1ехь хан.

Ш.Рашидов

КЕРЛА ШО

Керланиг лоьху вай,

Шираниг дицдой,

Керлачух хьаьрчина

Керла ирс го.

Амма вай ца деха

Даймохк, халкъ дицлой,

Маршонца дог1ийла

Хьо, Керла шо!

Ницкъ дег1е гулбина,

Хаздина дегнаш,

Аренаш хьекъийна,

Дехар дув ай.

Бицлур бац халкъан сий

Лардина эгнарш,

Хилла дац, хир а дац

Цхьаннен а лай.

Маршонехь, машаре,

Гулдина г1ора,

Дехар ду заманан

Йохалла вай.

Цецдуьйлуш хьуьйсу вай

Ойлане к1орга,

Аренца, ламанца

Ло тесча к1айн.

Керланиг лоьху вай,

Керла ирс лоьху,

Лайн чимаш оьгу т1е,

Ца боьлху т1о.

Массарна ас Деле

Ирс далар доьху,

Ирсаца дог1ийла

Хьо, Керла шо!

Ш. Рашидов

НОХЧИЙЧОЬ

Теша со: Нохчийчоь

Лаьттар яц йоьжна,

Г1оттур ю хьалхачул

Ницкъ беъна дег1е.

Нохчий а бехар бац

Собар, сий доьжна,

Хир бу уьш иманехь,

Г1иллакхе, эхье.

Г1оттур ю г1ала а

Берах хазъелла,

Г1овттур ю ярташ а

Беркатах юьзна.

Стоьмаш денлур бу

Шовданаш мелла,

Аренаш толур ю

Рицкъанах юьзна.

Саг1ийна куьг кхийдош

Гур ма вац цхьа а,

К1енташна сагатлуш

Боьлхур бац наной.

Харцоно буьллур бац

Дегнашна ша а,

Хеназа тишбелла

Оьгур бац къаной.

Нийсоно отур ю

Ерриге харцо,

Бакъоно хазйийр ю

Адамийн яххьаш.

Муьлххачу шелонца

Хьаькхначу дарцо,

Малх хьаьжна къагор ду

Вайн лаьмнийн баххьаш.

Ш. Рашидов

СО ХЬОЬЦА ВУ, НОХЧИЙЧОЬ

Геналлехь Даймахках цхьа илли хезча,

Б1аьргех хи хьодура, лууш и ган.

Лекхачу лам т1ера Малхбузе хьежча,

И гур бу моьттура дог 1абош цкъа.

Гинарш ас дуьйцура хеттаршца нене

«мел хаза мохк бара геннахь схьагуш.

Юй те и ахь суна йийцина гене?

Х1унда яц и синна парг1ато луш?»

Сада1ар, тем байна, балано лаьцна,

Бераллин шераш д1аихира сан.

Цхьа ваша 1ожалло вигира хьаьшна,

Цунна ца доьг1нера вина мохк ган.

Бердашлахь висира ца карош лехарх,

Таласан лаьмнашкахь барз боцуш т1ехь.

Х1ун дара вешина шен вешин меха?

Карийнехь, ц1а валор вара и гехь.

Т1аьхьо со кхийтира, хан яла йоьлча,

Кхечира къастаран къахалла соь.

Кхийтира, сатуьйсуш дог 1ийжо доьлча,

Ас лоьхург хиллера сайн Нохчийчоь…

Ткъа махка вирзича теллира аре,

Бацалахь лехьийра пет1аматаш.

Даржийна хетара кхаш т1е ц1ен дари,

Воьдура генна д1а к1ад ца луш, г1аш.

Х1ара бу сан Даймохк, б1аьрхишца лехнарг,

Ерриге сан деган йовхо ю хьоь.

Х1умма дац дуьнен чохь сийлахь, хьан меха,

Со х1инца хьоьца ву, сан Нохчийчоь!

Ш. Рашидов

Б1АЬСТЕНАН 1УЬЙРАННА

1уьйренан х1оно а бузийна кийра,

Лаьтташ ву дитташна к1ел.

Хьошалг1а кхайкхина безаман лира,

Дицделла дег1 далар г1ел.

Боьдучу т1амо а легаш сан 1уьйду,

Нисбелла к1ентий д1абай.

Уьш дагахь хьорматан гаьннаш т1е кхуьйду.

Хьанна х1ун дина те вай?

Ма хаза, ма лекха дара и лаьмнаш,

Ма оьзда дара вайн къам.

Эзарнаш шерашкахь кхиънера хьаннаш,

Чам болуш – Къоьзанан 1ам.

Мел башха дара вайн г1иллакхаш къоман,

Милла а оьцура чу.

Цхьаьнгге ца хьуьйсура сардамца гома,

Ларамца боь уьстаг1, сту.

Безаман иллеш а дуьйлура т1ома,

Дуьненна девзара вай.

Даарш а хуьлура вайнехан чомехь,

Лорура хьекъалан дай.

Ц1еххьана хьалха цкъа хезна а доцу,

Схьахези б1аьстенан аз:

«Ерриге а вочу х1уманех едда,

Хазалла еана ас.

Амма со ца юьту дерриге кховдо,

Дагаро зезагаш сан.

Хьан санна цу т1амо легаш а 1овду,

Ца юьту кхоччуш там бан.

Цхьанне а ца гайта, буьйсанна доьлху

Диттийн г1аш, зезагаш, буц.

1уьйренан тхиш хилла латта т1е хьоьлху,

Тидам беш гиний и куц?»

Ш. Рашидов

НЕНАХ ДОШ

Нана, хьо – м д1аяха ц1еххьана яьлла.

«Со йоьду я юьсу!» - йистхилар доцуш.

Тхо байалхь дисина, шийла мох баьлла,

Б1аьстенан хазалла дегнашкахь отуш.

Кешнашка йирзина, лаьтташ ю тийна,

К1ур а ца болучу, гуо бинчу кертахь.

Цхьа а дош ца олуш лаьттах д1аийна,

Адамаш дохкучохь даима бертахь.

Тхо –м денна т1ех1уьтту до1анца хьуна,

Кхоьллинчу Делера гечдар а доьхуш.

Хьо-м яха дахар а схьаделла тхуна,

Хьайна цуьрг тхоьгара х1умма ца йоьхуш.

Тахана даг чуьра зезагаш оьгуш,

Деха тхо хьоьха а къаьстина, нана!

Хийла а к1ант хи рву шен ненах хьоьгуш,

Х1ун хир ду ца хууш йог1учу кхана.

Нана, хьо –м д1аяха ц1еххьан яьлла.

«Со йоьду я юьсу!» - цхьа а дош доцуш.

Тхо г1орош лаьтташ ду шийла дарц даьлла,

Къаьсттина дегнашкахь йовхо а йоцуш.

Ш. Рашидов

НЕНАН МОТТ

Доккхачу лаьтта т1ехь

Хазалла лоьхуш,

Сада1ар дицдина

Еттарх а йорт,

Хьегаран хьу елла,

Шена т1евоьхуш,

Хиллера ц1ийх боьлла

Сан ненан мотт.

Зезагийн лестарехь,

Техкарехь диттийн,

Къайленаш соь юьйцуш

Ловзарехь х1орд,

Ладоьг1ча шабаршца

Бешарчу ниттийн,

Соь ницкъ лург хиллера

Сан ненан мотт.

Иллига бирзича

1енадеш б1аьрхиш,

Делхадеш, ловзадеш

Кийрара дог.

Кхолабеш, юха а

Къагабеш б1аьргаш,

Серло лург хиллера

Сан ненан мотт.

Диканехь я вонехь

Дош ала дезча,

К1орггера ян воьлча

Хиллачийн чот,

Эхь, иман я г1иллакх,

Доьналла эшча,

Хекъал лург хиллера

Сан ненан мотт

Вахар а х1ун оьшу

Цунах д1ахаьдча?

Бицбина вехаш верг

Ю яьсса ботт

И саннарг карор бац

Мелла а лехча,

Даймехкан дозалла

Сан ненан мотт.

Ш. Рашидов

1АЙ

Декабран юккъера

Де дара шийла,

Лаьтта т1е дуьллура луо.

Дуьхьала хиъна хьо

Хьоьжура тийна,

Къайлахьа хьоьжура суо.

Хьан б1аьргийн чохь йолчу

Йовхоно башха,

Верриге вохвира со.

Балдаш хьан догура

Ц1е санна шаьшха,

Амма ца доьхура г1о.

Товш бара хьан беснийн

Т1ера цхьа т1еда,

Къайлаха ела къажар.

Яхара йоьссина

Йист хилла к1еда,

Йитина лай т1ехь цхьа лар.

Дара и -м декабран

Локкъерчу дийнахь,

Г1алара ц1а дог1уш вай.

Ло дара т1едог1уш,

Некъ – шера, шийла,

Девзара вайшинна 1ай.

Ш. Рашидов

ХЬАН ЙИ, ХЬО НОХЧИЙЧОЬ

Хьан йи хьо, Нохчийчоь,

Хьуна дай х1итта,

Хьо оьшурш, цаоьшурш

Бохуш, нах литта?

Мила ю хьан нана,

Мила ву да а?

Мила ву, хьо екъна,

Кхаьчна верг дакъа?

Мила ву гергара,

Мила ву хийра?

Мила ву каш хьарам

Хьан лаьттан кийрахь?

Мила ву юкъархо,

Хьуна т1евало?

Муьлш бу и устазаш,

Хьо еза 1амо?

Мила ву уьш эшнарг,

Хьан сих сад ага?

Мила ву уьш лехнарг,

Хьан сих са къага?

Милла а ву, амма вац

Шарипан Леча.

Цхьа а вац цунна дарс

Хьеха я эца.

Суна ца эшна хьан

Дозаллин дареш.

Сан дог ов хилла хьан

Эшамийн, дарийн.

Суна хьо, Нохчийчоь,

Еза ца езна,

Эша а ца эшна

Суна хьо лезна!

Л. Абдулаев

НОХЧИЙН МОТТ

Да ваьлла ца волуш,

Да вала ца вуьтуш,

Ког хецна ца болуш,

Т1ам баржо ца кхуьуш,

Г1амарлахь х1у санна,

Овкъарлахь суй санна,

Бихкина 1илманна,

Бихкина иллина

1иллина биллина,

Биллина 1иллина.

Да хила цхьаъ ваьлча,

«Г1аттахьа!» - цо аьлча,

Г1аьттинарг дицдина,

Г1аттийнарг вицвина,

Сиз хьокхуш нисдина,

Эзарнах исс дина,

Да волуш, буо дина,

Керт йина, гуо бина,

1иллина биллина.

Биллина 1иллина.

Бийцина Шо1ипа,

Бийцина Соипа,

Бийцина шайхаша,

Тептарша, жайнаша,

Дийцинарг харцдора,

Туьрца и дацдора,

Даьттанца хьан а дой,

Ахкарца шар а дой,

Юха а д1абуьллура.

Хьо г1енах боьлура.

Тархашца тарх г1иттош,

Т1улгашка дуьйцуьйтуш,

Мохьмад а т1ех1итти,

Т1улгаша дуьйцура.

Дош дашах хьегорца,

Дошехь дош къегорца

1аьрби а велира

Дала схьавелира.

Хьо меттах буьйлура.

Хьо г1енах боьлура.

Л. Абдулаев

ХЬУНА МОЬТТУ ХИР ДУ, НАНА

Хьуна моьтту хир ду, нана,

Хьо дйаяьлча, дуьне доьхна,

Хьох йисинчу уьйт1ахь, кертахь

Д1атуьйш доцу дог1а доьлху.

Моьтту хир ду, са ца хуьлу,

Малх д1абузий са ца дов а,

Хьо т1ехь йоцу ц1е а, кхерч а

Пхьуьйра ханна кхин ца тов а.

Х1ан – х1а, нана, хийцам боцуш,

Хьо д1аяларх –м, дуьне лаьтта.

Шен раг1 еъча, 1а а дулу,

Б1аьсте йолу х1окху лаьттахь.

Хийцам боцчу кху дуьненахь

Цхьаъ ду керла – цу хьан к1ентан,

Нана йоцуш хила 1емаш,

Хала когаваха г1ертар.

Л. Абдулаев

ГУЬЙРЕ

Анайист дохк х1итта йоьлла.

Б1аьрга т1е к1ай санна, марха

Д1о маьлхан б1аьштиг т1е оьху,

Схьахьежар кхоладеш маьлхан.

Д1о т1ома доьдуш я дог1уш,

Х1инцале дукха го хьозий.

Можа беш, можа бай – туог1и

Баьццарниг къежделла можа.

Массо а некъ новкъа баьлла,

Некъашца яьхкина ярташ,

Д1а новкъа яха шаьш аьлла,

Кхин ца 1ахь, г1арг1улийн жатташ.

Цхьа доккха ло дилчахьана,

Кхин кечдан х1ума ца оьшуш,

Дерриге кийча ду 1аьнна.

Дерриг ду 1аьне ладоьг1уш.

Л. Абдулаев

КЪОМА ТУРПАЛХО

(Кадыров Ахьмад – Хьаьжина)

Сийначу цу стиглано

Шен бос ма хийцира,

1аьржачу цу лаьтто

Шен бос ма хийцира.

И къиза ва мостаг1

Нохчийчу ваьржаш,

Йиш йоьхна, де доьхна,

Нохчийн къам дисира.

Цу б1онна дуьхьала

Дика к1ентий х1иттира.

Царех цхьаъ ма вара

Кадыров Ахьмад – Хьаьжа.

Маршонан майдана

Дукха халкъ гуллора,

Ахьмад- Хьаьжа варе уьш

Сатуьйсуш лаьттара.

Сан наной, йижарий,

Олий мохь тухура,

Шу парг1ат хилалаш,

Со дийна мел ву.

Баьлла т1ом бицлора,

Доьлху дог дайлора,

Ахьмад-Хьаьжа вистхилча,

И бала байлора.

Шен мохк ца хийцира цо

Мел хазачу махках а,

Шен къам ца дитира цо

Г1о оьшуш байлахь.

С. Дауева

АХЬМАД-ХЬАЬЖА ХЬАЖ-Ц1А ВАХАР

Хьаьжа –ц1а вахар деза дуьйцу,

Цигахь дехнарг Дала луш ду.

Ахьмад – Хьаьжас дехна хилла

Вайн махкара т1ом д1абаккхар.

Ахьмад-Хьаьжас дехна хилла

Вайн къомана ирсе дахар,

Бусалба къам цхьаъ хилийтар,

Бусалба къам парг1атдаккхар!

Ахьмад –Хьаьжас дехна хилла

Вайн халкъана пайде ша вар,

Цуьнан аьтто бан ницкъ балар,

Нийсачу новкъа ша хьажавар.

Ахьмад –Хьаьжас дехна хилла

Дуьнено а вайн сий айъар,

Дуьнено а вайн ларам бар,

Ирсан новкъа вайн къам далар.

Ца дийхира Ахьмад- Хьаьжас

Дукха вахийта ша аьлла,

Я ирс, аьтто шен бе аьлла,

Мостаг1чух ша ларве аьлла.

Ахьмад – Хьаьжа декъал хилла,

Цу дезачу г1азотехь ву.

Харцо гуш верг вайн Дела ву

Бакъо, нийсо цо йийр ма ю.

Хийла шераш д1аоьхур ду,

Дукха а некъаш дан дезар ду.

Дуьнен чохь вайн къам мел деха

Хьох дозалла цо дийр м аду!

С. Дауева

РАМЗАНАН НИГАТ

Дагахьбаллам суна буьсуш,

Кху сан дагна хили чов,

Хьуна уллехь ца хиларна,

Кийрахь бала буьйлу сов!

Нагахь т1аьххьара б1аьрг тоха

Лоьхуш соь сатийсинехь,

Сан т1екхача ницкъ ца кхачарх

Хьо къинт1еравалалахь.

Ала дезаш дош дисинехь,

Дан весеташ хьан хиллехь,

Дагахьбаллам ца бисийта,

Г1енах волий алалахь.

Ахь болийна и нийса некъ

Ас чекхбаккха ч1аг1о йо.

Сайн сийлахьчу халкъан дуьхьа

Са д1адала нигат до.

Хьан бакъ новкъа ваха аса

Йина ч1аг1о йохор яц,

Сий дайъина, ц1е йожийна

Со хьан некъах туьлур вац.

Дела реза воцу х1ума

Вайн махкара доккхур ду,

Цу вайн Далла дезна х1ума,

Кху вайн махкахь даржор ду.

Г1ийла – миска сайна гахь,

Ваша хилла х1уттур ву,

Я де эшнарг, пекъар гахь

Цуьнчух сайн дог дустур ду.

Вайн сийлахьчу кху Нохчийчохь

Ийман – Ислам ч1аг1дийр ду,

Кху дуьнен чохь со мел веха

Сайн халкъана вецар ву.

С. Дауева

1ОЖАЛЛО ДОХОР ДАЦ НИГАТ

(Кадыров Ахьмад –Хьаьжина)

Т1екхечи 1ожалла,

Кхел лелла ели,

Къастаза ца волуш

Хьо халкъах вели.

Ден метта да хила,

Халкъана г1о дан,

Ахь дина хьан нигат

1ожалло хадий.

Делан шен дуьхьа ахь

Йинера ч1аг1о,

Дуьнен чохь йоккху хан

Халкъаца яккха.

Хьайн халкъан дуьхьа

Ахь динера нигат

Мисканиг, хьалдериг

Цхьабосса нисван.

Дуьнен чохь г1о дан ницкъ

Ца кхаьчначарна,

Г1о дан ахь втина

Хьайн оьзда дика к1ант.

Ницкъ лолахь, Дела, ахь,

Дог доьхнарг хьаста,

Дас дина и нигат

Кхиамца чекхдаккха.

С.Дауева

НИЙСА НЕКЪАШ

(Кадыров Рамзанна)

Бусалба дог кийрахь долуш

Халкъан къина хьо ма вели,

Хьайн халкъах дог т1ех лазарна

Накъост хилла хьо д1ахоьтти.

Нийсачу новкъа хьо вахарна,

Хьайн къам дезаш хьо хиларна,

Хьайн къоман к1ант хьо ву бохуш,

Халкъо везаш хьан сий дийр ду.

И харцнекъаш ахь дехкарна,

Нийсачу новкъа халкъ хьажорна,

Оьздангалла ахь кхайкхорна

Баккхийчара хьо лорур ву.

Вайн 1адаташ карладохуш

Г1иллакх-г1уллакх ахь д1агайтар

Кегийчарна боккха кхаъ бу

Хьоьх дозал деш уьш бехар бу

Маьждиг-зиярт ахь ларарна,

Ийман-Ислам ахь даржорна,

Дела хьахор совдаккхарна,

Вайн Далла хьо везаш хир ву.

Заь1апчеран хьо накъост ву,

Г1ийлачеран ахь аьтто бо,

Кху вайн къоман ахь ма-барра

Хьайн вайн Дала аьтто бойла.

С. Дауева

КЪОНА ТУРПАЛХО

(Кадыров Рамзанна)

Техкийна хьан ага

Ца хилла эрна,

Къийлина кохкарш хьан

Ца хилла эрна.

И хьуна тиллина ц1е

Ца яйна эрна,

Хьан халкъо тесна кхаж

Ца хилла эрна.

Дас дина весеташ

Ца хилла эрна,

Ден новкъа д1авахар

Ца дайна эрна

К1иллоша херцийна

Вайн хаза г1аланаш,

Тойина д1ах1итто

Ницкъ хьуна белла.

Массо а юьртахь ахь

Маьждигаш х1иттий,

Вайн Дела хьехавеш,

Халкъ йохье даьккхи.

Вайн нохчийн къомана

1илма ахь марзди,

Йоккхачу Нохчийчохь

Ийман ахь даржий.

Дешан да ву бохуш,

Халкъана веза хьо,

Тешаме ву бохуш,

Нийсарша лору хьо

Цу хьайн ден весеташ

Ахь кхочушдарна,

Везачу вайн Далла,

Везаш а хирву хьо.

С. Дауева

КЕРЛА ШО

Керла шо дог1ийла беркате,

Бог1ийла Нохчийчу кхаъ

Даьржина адам ц1адоьрзуш

Доьлийла дилхина дог.

Керла шо дог1ийла диканца,

Ловзаргахь кхуьссийла герз,

Барт боьхна лулахой ца гуш,

Бекийла вайн дегнийн мерз.

Керла шо дог1ийла машаре,

Нохчийчохь кхетийла малх.

Цу т1еман ирча сурт дицдеш

Боьлийлаь ирс долу нах.

Керла шо дог1ийла комаьрша

Дуьллийла вай ц1индеш ло,

Массеран даг чуьра бала,

Хьаг1-гамо д1ахьойла цо!

Керла шо дог1ийла беркате,

Боккхийла самукъне кхаъ.

Х1оранна дола деш паччахьо,

Нохчийн къам хуьлийла цхьаъ.

С. Дауева

АЙМАНИ

Хьо бусалба хиларна,

Къинхетам хьоьхь хиларна,

Хьуна нийса некъ бели,

Вайн Далла хьо езарна.

Ненах ваьлла дог доьхнарг,

Шен дех ваьлла буо виснарг,

Цу вайн Делан лаамца

Хьаста хьуна ницкъ бели.

Хьаьж-Ц1а вахар йолехь ду,

Дала деза лоруш ду.

Г1ийлачун ахь аьтто бахь,

Дала хьаьжа лоруш ду.

Дала аьлла дош ма ду,

Дика доцуш вон лур дац,

Цу байн къина- ирсана

Дала ели Аймани.

Ненан метта-нана ю,

Г1ийлачунна накъост ю,

Царна г1о дан ч1аг1о йина

Орцахъяла кийча ю.

Хьан х1умасехь беркат ду,

Къинхетам хьоьхь шортта бу.

Мискачарна ахь г1о дарна

Дала аьтто хьан бийр бу.

С. Дауева

ДАЙМОХК

(Кадыров Рамзанна)

Сан Даймохк, дай баьхна сан латта,

Х1ун хир ду хьол хьоме дагна?

Сил ч1ог1а хьо суна безарна,

Ницкъ бац сан, хьоьх ваьлла лела.

Сан Даймохк, дай баьхна сан латта,

Хийла хьоь кхидий-кха харцо,

Хийла хьох кхирстина сийна ц1е

Вайн нанойн дегнаш а дагош.

Хийла ц1ий 1анийна хьо къуьйсуш,

Мостаг1чо еш дера чевнаш,

Амма ца ларбина цара хьо

Суначул сов дукха безаш.

Хийла дас иллешкахь бийцина,

Шайн зевне аьзнашца хестабеш,

Хийла дех безаш хьо бисина,

1ожалло хедадеш некъаш.

Д1ахьаьжча го лаьмнаш, аренаш,

Хийла дай хьийзина латта,

Хийла да велхийна, велийна,

Хийла дех дисина латта.

Сайн Даймохк, сан безам, бахам,

Сан ирс ду хьо массо ханна.

Деза те хьох вала, къаста

Хьо безаш къаьстинарш санна.

Хьоьх валар-дуьненах валар ду,

Хан йоцуш 1ожалла кхачар,

Хьох валар-сатийсам балар ду

Мел дукха бахам хьан хиларх.

Сан Даймохк, дай баьхна сан латта,

Ницкъ лолахь лардан сайн нигат!

Ден весет кхочушдан г1атта,

Ницкъ лолахь дебадан беракат.

С. Дауева

ВЕХИЙЛА Г1ОЗА

(Кадыров Рамзанна)

Сайн байташ г1енах

Йоьшу ас хьуна,

Самаяьлча, юха а

Язйо ас хийла.

Яхь йоцчу стагах цкъа

Хир ма вац къонах,

Бусалба дог дацахь

Хир вац и накъост.

Хьан нанас хьан ага

Техкийна хилла,

Бусалба дог долуш,

Хилийта бохуш.

Доггаха вайн Деле

Цо дехна хилла,

Яхь йолуш къонаха

Кхиийта бохуш…

Х1ара дуьне мел лаьтта

Масална х1иттош,

Вехийла хьо г1оза

Халкъана везаш.

С. Дауева

НОХЧИЙЧОЬ

Дорцаша хьийзаярх денна,

Нохчийчоь, сан ага хьо ду!

Шен бен ца беза хьанна?

Дог-ойла даима хьоьца ду.

Нохчийчоь, х1ун ду те иза?

Сел ч1ог1а хьо суна езар,

Кийрарчу даго сел къиза

Хьуна т1е со гергаийзор?

Хьо йоцчохь ойла ца тоьй,

Догу дог ас т1ома хоьцу.

Ирс ду хьо, сан Нохчийчоь,

До1у са дозуш ду хьоьца.

Мецачу сан синан кхача,

Дицдо ахь халонехь лайнарг,

Мел хазчу г1ала со кхачарх,

Сан дагна хьоме ю сайниг.

Д1ахьаьжча б1аьргашна ирча,

Таръелла ягийнчу хьаьттах,

Х1етте а сан ирс-хьо хилча,

Б1аьргаш чохь шира сурт лаьтта.

Х1ай, Зама, мархаш д1алахка,

Со тахна ирс долуш еха.

Д1аяхарх мел гена махка,

Ийзайо со даго ц1ехьа.

С. Дауева

ТУРПАЛХО КАДЫРОВ АХЬМАД-ХЬАЬЖА

Нохчийчохь къам декъадели,

Халкъан мостаг1 гучавели.

Шеца яхь ерг, кийрахь дог дерг

Мискачарна орцах вели.

Дехьа, сехьа тобанаш ю

Иблис тола герга ду.

И Кадыров Ахьмад-Хьаьжа

Халкъана орцах вуьйлуш ву.

Нохчийчоь, хьан дуьхьа г1отту,

Лардан кху сайн мехкан сий

Хьан дуьхьа д1адала дезахь

Сайн д1адала дег1ан ц1ий!

Халонехь д1а ца луш шен яхь,

Ларди цо вайн мехкан сий,

Корта айъина ала дош

Т1аьхьенна а дуьтуш шен.

Яхь д1а ца луш, са ца кхоош,

Б1аьра-нег1ар ца тухуш цо,

Шен сийлахьчу халкъан дуьхьа

Са д1адели дег1ан шен.

Хьан г1азотехь вожа дийзи,

Байлахь юьтуш Нохчийчоь.

Хьуна бинарг тешнабехк бу,

Ч1ир оьцур ю замано.

С. Дауева

БОЛАТАН ДОГ

(Кадыров Рамзанна)

Шуна-м моьтту баланехь вац

Шуна-м моьтту г1айг1анехь вац

Ма дезийла, сан нийсархой,

Шун цкъа соьха дагадийла.

Ден накъостех кхета дийзи,

Ден г1иллакхаш довза дийзи,

Цо доггаха хьистинчу

Халкъан б1аьра хьежа дийзи.

Ма атта дац, сан нийсархой,

Да леллачу новкъа лела.

Ма атта дац, сан нийсархой,

Дех дисина дуьне хьеша.

Ден сибаташ дагалоьцуш,

Ден нийсархойн б1аьра хьоьжуш,

Ден хиллачу накъосташца

Дагара дийца ма хала ду.

Делан кхел юй суна-м хаьа,

Цу кхелах цатешаш вац со,

Дала веза ша кхоьллинчу

Дех дог дилла ма хала ду.

Хьан йоккха ц1е ас йожор яц,

Хьан лаамаш ас хуьйцур бац,

Халкъан дуьхьа ахь даьккхина

Ц1ена г1азот хьан дохор дац.

С. Дауева

САН ИРС ХЬО-НОХЧИЙЧОЬ!

Т1еман сурт дицлойла хьуна,

Даим а йоьлийла хьо!

Сан ирс хьо массо а ханна,

Сан бахам, сан Нохчийчоь!

Нохчийчоь! Елалахь, екалахь,

Бекабеш пондаран мерз…

Нохчийчоь, хьо ц1инлуш г1атталахь,

Хозуьйтуш хьайн ирсе аз!

Ма гойла хьо йоьлхуш, лелхаш,

Ма гойла хьоьх къесташ ц1е.

Ма гойла вайн наной боьлхуш,

Безачех уьш къеста де.

Нохчийчоь! Елалахь, екалахь,

Бекабеш пондаран мерз…

Нохчийчоь, хьо ц1инлуш г1атталахь,

Хозуьйтуш хьайн ирсе аз!

Турпалхой йохье а буьйлуш,

Ц1инъеш бу вайн Нохчийчоь.

Мехкарий эшарш а лоькхуш

Ойъуш бу вайн мехкан сий.

Нохчийчоь! Елалахь, екалахь,

Бекабеш пондаран мерз…

Нохчийчоь, хьо ц1инлуш г1атталахь,

Хозуьйтуш хьайн ирсе аз!

С. Дауева

НОХЧИЙЧОЬ

Нохчийчоь, хьоьх дог ца лозуш

Хьо лазош шен дог ца лазош

Мила ву, ву иза мила?

Хьойоцчохь шен дахар лехнарг.

Нохчийчоь, хьоь харца кхийдаеш

Мостаг1чо хьо ц1ийла керчош

Мила ву, ву иза мила?

Орцаха ца вог1уш висинарг.

Нохчийчоь, хьан ярташ отуш

Деш кешнаш чим хилла догуш

Мила ву, ву иза мила?

Набаро 1ехийна 1иллинарг.

Нохчийчоь, вайн наной белхош

Йижарий сийсаза бохуш

Мила ву, ву иза мила?

Керстанан аматехь лелларг.

Нохчийчоь, дай наний дитина

Мостаг1чух тешна мохк битина

Мила ву, ву иза мила?

Дег1ан са дадийна ваханарг.

Нохчийчоь, хьан г1иллакх дезаш

1адаташ дозалла лоруш

Мила ву, ву иза мила?

Шен дог чохь хьо эцна вахнарг.

Нохчийчоь, хьо дукха езаш

Хьо санна шен къам а дезаш

Мила ву, ву иза мила?

Хьан дуьхьа г1азотехь воьжнарг.

Хьайн дуьхьа эгначий дуьхьа

Хьо езаш йитанчий дуьхьа

Яхалахь Нохчийчоь бертахь

Биц ца беш баьгнариш ц1ергахь.

С. Дауева

НОХЧИЙЧОЬ

Нохчийчоь, хьоьх дог ца лозуш

Хьо лазош шен дог ца лазош

Мила ву, ву иза мила?

Хьойоцчохь шен дахар лехнарг.

Нохчийчоь, хьоь харца кхийдаеш

Мостаг1чо хьо ц1ийла керчош

Мила ву, ву иза мила?

Орцаха ца вог1уш висинарг.

Нохчийчоь, хьан ярташ отуш

Деш кешнаш чим хилла догуш

Мила ву, ву иза мила?

Набаро 1ехийна 1иллинарг.

Нохчийчоь, вайн наной белхош

Йижарий сийсаза бохуш

Мила ву, ву иза мила?

Керстанан аматехь лелларг.

Нохчийчоь, дай наний дитина

Мостаг1чух тешна мохк битина

Мила ву, ву иза мила?

Дег1ан са дадийна ваханарг.

Нохчийчоь, хьан г1иллакх дезаш

1адаташ дозалла лоруш

Мила ву, ву иза мила?

Шен дог чохь хьо эцна вахнарг.

Нохчийчоь, хьо дукха езаш

Хьо санна шен къам а дезаш

Мила ву, ву иза мила?

Хьан дуьхьа г1азотехь воьжнарг.

Хьайн дуьхьа эгначий дуьхьа

Хьо езаш йитанчий дуьхьа

Яхалахь Нохчийчоь бертахь

Биц ца беш баьгнариш ц1ергахь.

С. Дауева

ХЬЕХАРХО

Веза ву 1амош верг 1илма

Дала а лоруш ву и.

Ву иза кхелхича дийна,

Халкъалахь дехаш ду сий

Къамелехь и хасто воьлча

Гатло вай, лехарца дош.

Ву иза хьекъале г1оьнча,

Ву иза нахалахь товш.

1илманца луш йолу йовхо,

Хьанна а серло луш ю.

Безам бу дагчуьра бовха,

Тосу цо беркате х1у.

Кегийчу берашна хьалха,

Йовхо д1аетта цо шен.

Цхьа дош ца хуьлу шалха,

1илманца вац иза къен.

Къахьоьгуш волчунна совг1ат,

Луш хилча-цунна дара.

Дош ала дог1ура довха,

Къевлина вуллуш мара.

Лаьтта к1ел, хи бухахь, стиглахь,

Лелош бу 1амийнарш цуо.

Собаре т1еоьцу милла,

Шегара хьекъал а ло.

Хьехархо устаз ву хьенан,

1илманца веза ву и.

Кхуллу цуо хьекъалца т1емаш,

Цундела дан дог1у сий.

Ваз а веш довха дош ала,

Дог эца, ма елаш чов.

Д1аайба цуьнгара бала,

Эца т1е д1адоьллуш ков.

НЕНЕ

Лоьху ас хьан б1аьргаш,

Ца карош хьалхахьа хьоьжу.

Ма ч1ог1а оьшура

Хьажар а, хьекъал а суна.

Хьуна мел кхайкхош

Къуръанан аяташ доьшу,

Кешнашкахь 1уьллу хьо,

Хезар дац, со гур вац хьуна.

Молхане дара хьан

Массо дош кийрара долу,

Со-м веха нах санна

1уьйренаш, суьйренаш хоьржуш.

Хийламмо: «Дика стаг

Яра хьан нана», -соь олу,

Коша т1е х1уттий со,

До1анаш дой ц1ехьа воьрзу.

Ткъа шо сов хан яьлла

Хьо тхоьха къаьстина, нана,

Х1ун ду те хьо йолчохь?

Ладоьг1ча-м ду башха тийна.

Т1аьххьара зама ю,

Дуьне а дахана 1ана,

Бакъо а, харцо а

Къасталц вовшех а ийна.

Къонанаш къежбелла,

Вонаша тишдина 1алам.

Баланаш совбелла,

Цхьанне а ваха дац атта.

Тахана суо ву со.

Вай вовшех къаьстина нана,

Азвелла, г1елвелла,

Хала ду лахвелча г1атта.

Меллаша вог1у со-м

Хьуна т1е цхьацца г1улч йоккхуш,

Де-дийне яцлуш ю

Вайн юкъ а йиллинарг Дала.

Дуьне а хиллера

Баланехдуьзна ша доккха,

Боккхачех хиллера шен ненах къастаран бала

ГЕЧДЕЛАХЬ НАНА

Сан нана, хьостенна ойлане йоьжна,

Кийра хьан богу-те, г1алат сох доьжна?

Реза еш, со ц1ергахь вага ву кийча,

Дог а ду детталуш довхачу ц1ийца.

Амма го хеназа къежбелла корта,

Халонаш дахарехь лайнна ахь шорта,

Нана хьан дикалла кхачаяц йийцарх,

Дешашца ларавац безам хьоь бийца.

Хийла сох г1алатло йоьжна а хир ю,

Б1аьргех хи даллал, дог 1овжийна хир ду,

Делахь а, нана, сох къинхетам белахь,

Дийлинчу г1алатийн хьесап ма делахь.

ТУРПАЛА НАНОЙ

Турпалхой кхиийна турпала наной!

К1енташна сагатдеш, к1айделла чоьш,

«Тахана цаварах, вог1ур ву кхана»,

Ойла еш, шайн бераш лардина аш.

К1ентий ц1а бог1ур бац, эгна уьш арахь,

Делха ма делхалаш, узарш деш,

Шайн Даймохк мостаг1ех ларбина цара,

Парг1ато вайн дахар цунна ду теш.

Идална йистера Берлине кхаччалц

Чарташ д1ахиттийна г1аланашкахь,

Ц1ераш ю царна т1ехь дешица кхаьлла,

Ц1е г1уьтту, уьш лепош, зезагашлахь.

Турпалхой кхиийна турпала наной!

Ма делха, бог1ур бац шун к1ентий ц1а,

Дийларх а меллаша шераш д1а б1еннаш,

Халкъалахь бехар бу делларш шайн са.

ЗАМА, ХЬО СИХ МА ЛО НАННА Т1ЕКХОВДА

Зама, хьо сих ма ло нанна т1екховда,

Йисинчу сан хенах дехьа ши дакъа.

Цхьа дакъа, доьху хьоь, цунна д1алохьа,

Со ирсе вехар ву лаьтта т1ехь т1аккха.

Парг1ат а хир вара, кхерам д1абаьлла

Дагчуьра, дахарехь нанна го туьйсуш.

И ехаш хиларна, самукъадаьлла,

Сийлалла, йозалла байташкахь юьйцуш.

Стигларчу малхал а йовхо ло нанас,

Баланаш д1аойу, г1айг1анаш йойу,

Берриге д1аоьцу кийрара бала,

Хьох даьлла г1алат а, чов ца еш, дойу.

Х1ай зама, сих ма ло нанна т1екховда,

Йисинчу са хенах ах д1ало цунна,

Массо и кийрара долу дош довха

Ду цуьнан. Цо делла дахар а суна.

МА ЕЛХАХЬА НАНА

Ма елхахьа, сирла б1аьхиш 1енош

Сан дог огуш, халла къурдаш деш,

Дог1ур дац кхин к1ант хесторан денош,

Гур яц цунна ловзуш кхиъна беш.

Генна махкахь, яхь ца яла воьжна,

Варий иза-м махкахь дахар доьзна,

Дуьне дуьтуш, буьтуш хьоме лам,

Кхиъна сил а дезаш нохчий къам.

Аьлла хир ду т1аьххьара дош: «Нана!»

Дагалоцуш генахь бисна мохк,

Воьжна, х1инца хьуна буьтуш бала,

Сийлахь ву и адмийн дегнаш чохь.

Ма елхахьа, дуьра б1аьрхиш 1енош,

Сан дог огуш, халла къурдаш деш.

Дог1ур ма дац к1ант хьастаран денош,

Гур яц цунна кхин цкъа кхиъна беш.

НЕНАХ ДОШ

Нана, хьо-м д1аяха ц1еххьана, яьлла,

«Со йоьду я юьсу!»-йистхилар доцуш.

Тхо байлахь дисина, шийла мох баьлла,

Б1аьстенан хазалла дегнашкахь отуш.

Кешнашка йирзина, лаьтташ ю тийна,

К1ур а ца болучу, гуо бинчу кертахь.

Цхьа а дош ца олуш, лаьттах д1аийна,

Адамаш дохкучохь даима бертахь.

Тхо-м денна т1ехуьтту до1анца хьуна,

Кхоьллинчу Делера гечдар а доьхуш.

Хьо-м яха, дахар а схьаделла тхуна,

Хьайна цуьрг тхоьгара х1ума ца йоьхуш.

Тахана, дагчуьра зезагаш оьгуш,

Деха тхо, хьоьха къаьстина, нана!

Хийла а к1ант хи рву шен ненах хьоьгуш,

Х1ун хир ду ца хууш йогёучу кхана.

Нана, хьо-м д1аяха ц1аьххьана, яьлла,

«Со йоьду я юьсу!»- цхьа а дош доцуш.

Тхо г1орош лаьтташ ду, шийла дарц даьлла,

Къаьстина дегнашкахь йовхо а йоцуш.

\*\*\*

Лайн чимаш хьийза сан корехь

Меллаша уьш лаьтта оьгу.

Шело яц, хиш а дац г1орош,

Делахь со б1аьстенах хьоьгу.

Лууш ву, бацала воьжна,

Сийначу стиглане хьежа.

Цуьнца сайн ойланаш йоьзна,

Къайленийн йозанаш деша.

НАНА Ю ЙОЬЛХУШ

Нана ю йоьлхуш:

К1антана т1екхаьчна 1ожал.

Нана ю йоьлхуш

Балано шех бина кожал.

Нана ю йоьлхуш,

Велла к1ант шен марахь сецош.

Нана ю йоьлхуш,

Готтачу кийра ц1е леташ.

Нана ю йоьлхуш,

Легашна хилла шен хорам.

Нана ю йоьлхуш,

Хаьддачохь шен к1ентан орам.

Нана ю йоьлхуш.

Башийна массеран кийра.

Нана ю йоьлхуш,

Хезаш а ца хезаш, г1ийла.

Нана ю йоьлхуш,

Йоьлхуш ю цуьнцанна стигла.

Нана ю йоьлхуш,

Балано гатйина, тийна.

Нана ю йоьлхуш,

Цуьнцанна доьлхуш латта.

Нана ю йоьлхуш,

Ницкъ боцуш цкъа хьалаг1атта.

Нана ю йоьлхуш,

К1антана т1екхаьчна 1ожал.

Нана ю йоьлхуш,

Балано шех бина кожал

ГУЬЙРЕНАН ДЕРЗ ТЕСЧАХЬ

Гуьйренан дерз тесчахь,

Мокха бай сенлой,

Зезаг-б1аьрг беллало

Цкъацкъа.

Б1аьсте т1еенчух,

Г1оддаха кечлой.

Малхе и бог1ало

Г1атта.

Дерриге шен дуьхьа

Хетало цунна,

Яц, моьтту, дахаран

Чакхе.

Бацала дожадой,

Шелонан хьуно

Исбаьхьа бос бойу

Хьокхий.

Мел к1езиг хили хьан

Кхелхина дахар,

Хеназа г1аьттина

Зезаг.

Амма ахь мелла а

Хазди сан дахар,

Цундела суна хьо

Деза.

АЬХКЕНАН 1УЬЙРЕ

Аьхкенан 1уьйре т1ееъна,

Г1ушлакхе айбелла малх.

Йовхо а йохьуш и беъна,

Цхьццанхьа сихбелла нах.

Мархаш ю вовшийн а лоьхуш,

Дог1анахяйъелла к1айн.

Лакхенца тийналла йоьхуш,

Мохан а хилла шаьш лай.

Селхана дог1а а 1енош,

Т1ехула хьийзара уьш,

Ткъес детташ мархех ц1е летош,

Стигалца малхбале г1уш.

Олхазарш дара д1атийна,

Дитташ т1ехь, бенаш чохь шайн,

Дог1анна к1ел яра шийла,

Буьзнера хих хьаьгна бай.

Сенъелла йижира аре,

Дог1учу оцунна к1ел.

Хьоьжуш 1а цуьнга со ларий,

Аллах1 ву мел ешверг кхиэл.

Тахана садо1уш, тийна,

Дерриге 1алам а ду.

Стигал ю яккъашкахь сийна,

Нека деш мархаш а ю.

Аьхкенан 1уьйре ю еънарг.

Г1ушлакхе г1аьттина малх.

Беркате де ду т1едеънарг,

Цхьанхьа д1а уьдуш бу нах.

НЕНЕ Г1ЕНАХА

Елха ма елхалахь, нана,

Со каш чохь 1уьллуш ву алий.

Хьо а т1ейог1ур ю кхана,

Яьккхина тоьхна хан Дала.

Кхоллам сан хала бу иштта,

Къоналлин шерашкахь кхалха.

Хьан даго тигац со вицван,

Ярий хьо-м везаш со малхал.

Хьоме ма вара со хьуна,

Ла ца ло хьайха д1акъастар.

Диц ц ало, эхартахь суна,

Йовхо луш, хийла ахь хьастар.

Х1инца со тийналлехь 1уьллу,

Даймохк вайн 1алашбеш велла.

Къастаран къахьо ахь муьйлу,

1аш ву со парг1ато елла.

Доьху хьоь, елха ма елха,

1ожалло ваккхарна хьйха.

До1а деш хьаста со мелхо,

Тар ца веш г1ийлачу байха.

НОХЧИЙН ЙО1

Адамийн дегнаш чу йоссаеш йовхо,

Б1аьстенан 1аламо шен заза хецна.

Букъ лаьцна ши ч1аба ловзаеш мохо,

Йог1у хьо, беснеша 1ожан бос эцна.

К1ордор дац хаддаза хьан б1аьра хьежа.

Хьо ц ого денош ду шарал а деха.

Дог ду хьан, нохчийн йо1, ийманах дуьзна,

Ши б1аьрг бу даимна эхьаха буьзна.

Оьздачу духаро сибат хаздина,

Нохчийн йо1, хьан амат даьккхина серла,

Исбаьхьчу 1аламо, хьан сий дан лиъна,

Ерриге шен хазна хьуна д1аелла.

Юьхь-сибат йовлакхо дина хьан башха,

Хьо йог1уш делалой д1ахутту 1алам.

Дог-ойла ойу ахь синтем беш дагна,

Хьан оьзда хиларо синна бо хьаам.

Б1аьргаша лоьху хьан сов сирла амат,

Хьан хазчу боларо вина со йийсар.

Оьздачу мехкарша лардо вайн 1адат,

К1енташа гойту шаьш мехкарийн сийдар.

Сий долу, нохчийн йо1, мел оьзда кхиъна,

Ма хаза хийти хьо кийрарчу дагна.

Сан дахар хьоьца ду, хьоьца ю ойла,

Лаьар-кха даима хьо ищтта гойла.

Л. Эдильсултанов

НАНА

Жималлехь, хьох хьерчаш, яхана зама

Ма генахь хетало, хьомсара нана.

Хийла сох йоккхаеш хир ю хьо хьежна.

Дахарна со бахьнехь, хийла хьо къежна.

Ялахьа хьо суна къинт1ера, нана,

Со гаре сатуьйсуш, ларъярна зама.

Хийла ахь, ца юьжуш, буьйсанаш текхна,

Аганан хьайн эшарш со вижош лекхна.

Де эшна ма гойла суна хьо, нана,

Ехийла ца бевзаш дуьненан бала.

Хьоьца бу къинхетам, сирла ю ойла,

Даима суна хьан екхна юьхь гойла.

Баркалла ду хьуна сан хьоме нана,

Хьай деган йовхо ахь кхоа ца ярна.

Ца вуохош ийманах, со кхиаварна,

Оьздачу г1иллакхех къаста ца варна.

Л. Эдильсултанов

Б1АЬСТЕ

Денло 1алам, арахь б1аьсте яьлча,

Шен басаршца кузах кхолуш бай.

Мела йовхо верта хуьлий хьаьрча,

Х1ора даг чохь кхуллуш ирсан т1ай.

1аьнан шело, х1инца генаяьлла,

Ницкъ бац цуьнгахь йовхо иэшаян.

Б1аьсте еъна, ойуш деган бала,

Малх а хьаьжна дегнаш айадан.

Л. Эдильсултанов

МА ХАЗА Ю Б1АЬСТЕ

Ма хаза ю б1аьсте!

Сийна бай болу,

Бес-бесара заздоккхий,

Д1ахутту стом.

Олхазарша эшарш

Лоькху самадовлий,

И 1алам декадеш,

Х1оттадо той.

Ма хаза ю б1аьсте!

Зезагаш г1овттий,

Схьоьцу 1аламо

Шатайпа бос.

Ловзучу берашца

Самукъадолий,

Схьакхочу бералла

Вайга цхьабосса.

Ма хаза ю б1аьсте!

1алам а туоло

Декийла вайн махкахь

И зевне аз.

Лаьттийла вайн кийрахь

Б1аьстенан йовхо.

Дегнаша доккхийла

Б1аьстенан заза.

ГУЬЙРЕ

Гуьйранна г1а дужий.

Беркъдовлу дитташ.

Уьш оьгу, маж а лой,

Генашна т1ера.

Самукъадолий, уьш

Ловзуш ду моьтту.

Чаккхенан ойла ян

Кхин хан яц церан.

Дитташна гуонахьа

Дашо куз х1утту.

Лепаш го, бос хуьйцуш,

И ц1аста-ц1е.

Гуьйренан хазалла

Лайн бухахь юьсу.

Хьо цунах 1абале.

1а кхочу т1е.

НОХЧИЙН ЙО1

Деган лаам, деган ойла

Хьан ойланца йог1у сан.

Хьо лела некъирсе бойла,

Безам латтош даима.

Хазахийти хьо сан дагна.

Сий долу сан нохчийн йо1.

Уггаре а оьзда кхиъна,

Кху дуьненанчохь ю хьо цхьаъ!

Деган лаам, деган ойла,

Цхьаьна йог1у вайшиннан.

Дахаран некъ ирсе бойла,

Безам латтош даима!

Л. Эдильсултанов

ХЬОМЕЧУ НАННА С. Исраилов

Хьо денна карзахе х1унда ю, тийна сан ойла?

Сан деган амалийн сирла бос хийцина ахь,

Уьдучу замано дайи- техь хьан синан 1ойла?

Ма кхерста бертаза, собаре хила хьо цкъа.

Вайшинна-м цхьа тера ма девза заманан х1илла,

Вита-ц мерзачу набарах воха а вой.

Дахарехь ас хьоьца ч1аг1онна ирсе т1ай тилларх,

1ожалло д1авуьгу ц1еххьана куьг кховдадой.

Доьзалехь маьлхан нур д1адолуш гина-кха суна,

Шийла мохь буьйлачу х1усамехь д1абайна чиркх.

Ма сихло зама хьо доккхачу къаьхьачу вонна,

Со 1овжо там боцуш хьанкуьйгех кхийдаеш ч1ир.

Нана, ас хьан оьмар до1ица вайн Деле йоьху

Йог1учу 1ожаллин ницкъ боцуш велахь со харц.

Хьо йоцург дуьненахь ца хилла-кх кхин ирс ас лоьхуш,

Хьо мел ю сан дахар-гу лекха ламанан арц.

Декхарах ца волуш, со бехке ву хьуна хьалха,

Хьан дош ас дохийнехь, кхоьру со ца дарна геч.

Хьайн бала хьулби ахь, гуттар, сан бала балхош,

1аш вукх-кха, нана, со даима хьан терго еш.

Амма со ирсе ву хьо мел ю нийса некъ хьеха,

Ас хьосту хьан ц1арах буьйсанаш, х1ора а де.

Терзанца нисйича, карайо дуьненан меха,

Сийлаллин йист йоцу, нана, хьан турпала ц1е.

ДАИМА ХЬО ТХОЬЦА ВЕХА

С. Исраилов(Кадыров А-Хь)

Хьо 1аьржа дохк хилла х1унда го б1аьсте,

Малх хьежарх лаьтта т1ехь, сирла бос эцна?

Хьан муьрех дех доьзал санна, тхо къастий,

Махкана бохаман ирча кхаъ кхаьчна.

Ницкъ белла вайн Дала халкъана г1атта,

Къонахчо къам балех даьккхира ара.

Ког маьрша делира дай баьхна латта,

Вайн бакъо и яра-майра дош ала.

Сан шорт аду ала Даймахке тахна,

Къонахчо дитинчу беркате хьоьжуш.

Даима цунах со дозалдеш ваьхна.

Аллах1ана, вайна чул, хилла-кха оьшуш.

Ахьмад-Хьажа адамийн синошкахь веха,

Сийлаллехь х1иттийна ца юху б1аьвнаш.

К1ант вуьтуш шен метта, Даймохк д1акхехьа,

Ирсечу кханенна диллира кевнаш.

Дуьненна сий даржо виси хьо, къонах,

Нур дага, хьоь хьежа, вацахь а, гонах.

Дехар ду, лаьтта т1ехь хастам беш хьуна,

Виц вийр вац хьо цкъа а замано тхуна.

НОХЧИЙЧОЬ С. Исраилов

Сан Нана-Нохчийчоь, дай баьхна латта,

Къизаллин баланаш мел лайра ахь.

Цхьалхачу дахаро хьоьга мохь бетта,

Ойланца хьо луьттуш вехха со 1а.

Хьан чевнаш д1айоьрзуш, хазлуш ю г1ала,

Баьстина сан сина г1айг1анан муш.

Х1ун г1уда хилла те ахь токхург ала,

Мел такхарх, шерашкахь кхача ца луш?

Мел хир ю лаьтта т1ехь йилхина нана,

Мел хир бу хьан лаьтте бирзинарш д1а?

Нохчийчоь, хьоьца ас мел лайнарг кхана

Туьйранахь харцдина ма дийцалахь.

Исбаьхьа ламанаш стенан ду меха,

Хьан лаьттахь вала а ирсе ву со!

Хьан г1алин урамаш, б1аьрг белош нехан,

Эзаршкахь къегина чиркх хилла го.

Тахана юха а ели хьо серла,

Хьан къоман сий ойуш язйина ц1е.

Машаран т1емаш ахь даржийна керла,

Ирс долуш хуьлийла хьан х1ора де!

САН ДАЙМОХК ИРСЕ БУ

Б1аьрзечу б1аьргаша ца гарца хьоьстуш,

Берийн сур ловзарца буьйлара мохь.

Шерашкахь г1елбина маьрша юкъ йостуш,

Дахарна к1еж туьйсуш го Нана-Мохк.

Ас хьоьца мел лайнарг куьзганахь санна,

Дуьхьалх1уьттуш 1а, 1адийна со.

Маршалла хоьттура ламанан хьаннаш,

Маьршачу ойланца баьккхича гуо.

Д1огарчу дитта т1ехь бос шера хьоза,

Шен бенахь декара лоькхучохь йиш.

Ас доза къастийнчохь д1адайна йоза,

Делахь а хьан хьежар ца делла тиш.

Бералле дирзи дог са малхе даьлла,

Чам мерза кхора т1е куьг хьоькхуш дай.

Сайн даг чохь хьан ц1арах некъашкахь лелла,

Доьхначу дахарна тиллина т1ай.

Цхаъ хили, адамаш, шу тайна дуьйла,

Барт болчу тобанна ч1аг1байта гуо.

Сан Даймохк ирсе бу къонахчун буйнахь,

Ца дита кхин лаьттахь къам хилла буо.

ДАЙМАХКЕ ВИРЗИ СО С. Исраилов

Сихвелла ойланца хьуна т1екхача,

Геннарчу некъаца йиттина йорт.

Сан Даймохк, дозалла маьрша т1елаца,

Йиш йолуш хьоь бийца вайн ненан мотт.

Г1орасиз ма велахь, ахь бехке лаций,

Замано шерашца тасарна д1а.

Шен боцчу кхолламо шен йоза кхачий,

Б1ешерал ас хьуна гатдина са.

Тахана лаьттахь ирсе ву хьоьца,

Цу лаьттоьшен кийра хударх сан ирс.

Сан марзо, бераллехь хьо х1унда соьцу,

Д1абайча коьрта сан дахаран г1ирс?

Сирлачу дуьненах х1ун хир ду кхана,

Бохуш, ас мел лайнарг д1адаьлла го.

Да а вац сатийса, яц хьоме нана,

Ойланца хьоьсту ас, бералла, хьо

Со х1инца г1еметта шерашка ваьлла,

Селхене ладоьг1ча, стамъелла хан.

До1анах хаьдда вац, хастам дош аьлла,

Заманан сурт х1уьтту тарделла г1ан.

Жовхарийн къегина хийрачохь дахар,

Дуьненан ирс суна дайн лаьттахь го,

Коьртаниг могашалла ю-стеган бахам,

Вуон, дика лан хьоьца ц1а вирзи со.

Ц1а вирзи, ц алела хьуна букъ тоьхна,

Сайн даг чохь яздайта хьан х1ора де.

Дахаран ирс кхолла цхьа синтар доьг1на,

Ц1а вирзи сайн къоме яккхийта ц1е.

Амма со лийр вара, харц некъа ваьлла,

Хьо латта бехдина ца баккха ког.

Хьан лазам бу хьуна сан синан къелла,

Ц1а вирзи эвхьаза делхо сайн дог.

НОХЧИЙН МОТТ С. Исраилов

Аганара воьсси со пох1маца говза,

Хастам беш, 1амарна, нана, хьан ц1е,

Кхиъна вац х1инца а дуьненна вовза,

Керла ду ког боккхуш дуьххьара де!

Сан болар г1аьттина Даймехкан некъахь,

Кхане т1ехоттале кхиадан сий.

Со-а-м ву декхарлахь сайн долчу декъехь,

Схьаэца, д1адала махкана и.

Сайн маттах кхоччуш со кхиина вацахь,

Дуй те сан бакъ долу нохчочун дог?

Даймехкан лазам сох хьаьрчина бацахь,

Хьакъ вац со кху лаьтта билла сайн ког.

Турпалчу лаьмнашка мохь бетташ нийса,

Х1аваэхь г1аьттинарг-сан меттан аз.

Маттана охла со вацахь а бийца,

Делахь а, шираниг 1амадо ас.

Сан къам ду сийлахь дерг, сан меттан хьехам,

Ас юьхарлаьцна ду къонахчун дош.

Ца дожош шен ц1арца ламаст вайнехан,

Гина ву и цхьаммо эхарте хьош.

Т1ех чорда хьаъна х1ай, ламанан шовда,

Цкъа мелча, ахь йойу хьогаллин хьу,

Ищтта ша серлонехь, эккхийна бода,

Сан илли даржийнарг нохчийн мотт бу.

САН МОТТ, ХЬО ДАХАРАН ХАЗНА

Дашо варкъ кхелина тикманаш йоккхуш,

Набарна 1уьллу тур ца хьейеш ботт.

Ц1армат дош абадехь ахь генадоккхуш,

Ма зовкхе бека, хьо сан ненан мотт.

Лечкъина 1уьллу хьо пхьаг1атехь санна,

Хьасене дог хьоьстуш, хьайх хилла мерз.

Хьан б1аьсте, ца хууш, лоьхучу цхьамма,

Хьох дича лалой ткъа гуьйренан дерз.

Сан ирсан хазна ю дайшкара дуьйна,

Х1ора дош шен маь1нехь баржийнарг суй.

Ас къийларх ц1естачу шаьлтан мукъ буйнахь,

Бийца мотт хьо бацахь, со нохчо вуй?

Амалца, духарца хетта со нийса,

Т1етуьллуш холхазан нохчочун куй.

Ца хууш, ненан мотт дастаме бийцахь,

Даймехкан хакъ хила со нохчо вуй.

Кхин долчу къаьмнашца ца хилла гамо,

Ца баьхна сайн даге ма г1орта т1е,

Делахь а, декхар ду шен маттах 1амар,

Т1ехотталц дуьненан т1аьххьара де.

КЕРЛАЧУ ШАРЦА

Г1уй бастий, схьаделла кевнаш,

Вог1учу хьешана тховса.

Делалой, даг т1ера чевнаш,

Той кхуллуш ерзаян хьовса.

Т1еэца, маршалла хаттий,

Дуьненан юкъара хьаша.

Д1ахьовсий стигларчу батте,

Вайн Деле бехалаш машар.

Ирс долу, беркате дахар,

Хуьлийла вайн нохчийн кхерчахь.

Адамаш, шу г1оза даха,

Массо а керлачу шарахь!

1А

К1айчу бамбех юьзна аре,

Цуьргаш даржош дог1у луо.

Новкъахь 1уьллу шера дари,

Лакха бели ц1ийнан гуо.

«1а т1е кхечи»,-бохуш вайна,

Бераш доьлу даккхийдеш.

Межаргаш дина, детта лайнаш,

Ловзуш шарйи тог1ин беш.

Вайга веъна сирла хьаша,

Латта мел ду лаьтташ к1айн,

Воьду берийн тойне кхача,

Жималле дог кхачош сайн.

С. Исраилов

КЕРЛА ДАХАР, КЕРЛА ШО

Уьдучу замано г1елдина б1аьргаш,

Со х1итто ца ларош деношна хьаьркаш.

1аламо сих-сиха бедар шен хуьйцу,

Яхна хан ойлано туьйранахь юьйцу.

Шийлачу 1уьйранна кетар т1ийзош,

Цу берзан шакарца, ламанца ц1ийзош,

Вайн дуьне, 1алам а к1айн басе дерзош,

Дог ц1ена шийла 1а сан коре къерза.

Доьду шо той кхуллуш даккхий вай новкъа?

Керланиг т1еэца адам ду шовкъехь.

Ткъа цуьнан х1усам ю дуьненан доза,

Керлачу шарца вай дехийла г1оза!

ХЬЕХАРХОШКА ДУ САН МЕРЗА АЛА.

Тхан йиш хилча, горга дуьне довза,

Аш схьахьоьхуш дахаран некъ.

Лаьа деша, лаьа маьрша ловза,

Лаьа сийлахь лаьттахь довла чекх.

Шун хьехам бу-и тхан сирла кхане,

Х1ора дощ шун безчу меха го,

Ма лоцийла нохчийн халкъ кхин бале,

Хаза тойнехь, шорлуш денна гуо.

Нанна санна, шу тхан ч1аг1о, тешам,

Хета школа шолг1а х1усам, кхерч.

Дешар хьешахь, бу, и боккха эшам,

1илма дацахь, ду и экха цец.

Кху дуьненан баркалла ду шуна,

Шун нур ду и махкахь баржош суй.

Хьарам шуьнехь лардеш дено уьнах,

Ма кхуьийла тхох махкана къуй.

Х1ай т1ехтилла, болар сиха зама,

Кхуллуш, бухуш бу дахаран г1ирс.

Ду сан мерза хьехархошка ала-

Шу тхо, берийн хьекъал, беркат, ирс!

С. Исраилов

НАНА

Хьан сирла юьхь-амат хьоьстуш,

Сан сина го кхетта малх.

Со-м д1аоьху, некъ бо цоьстуш,

Лоьхуш хьоьца нийса мах.

Дуьне мел ду сан са ма ду,

Х1уьттуш акха хьуна т1е.

Кху дуьненнал баркалла ду,

Къагорна ахь х1ора де.

Синтем боцу ойла ч1ана,

Сан бераллин г1аттош мур.

Хьо ца хилча, догий, нана,

Кхерчахь сирла маьлха нур?

Гуьйре язлой деган баьрчехь,

Стенна ойла юьйлу ног.

Сан марзонан тай хьох хьерча,

Хьо сайн кхуллуш шолг1а дог.

Когаш к1елахь б1аьсте хьийза,

Хьо ехачу доьзалехь,

Хьох къаьстина бер ма ц1ийза,

Я хеназа 1ожаллехь.

Б1АЬСТЕ

Б1аьргашна куьзга хьежош, серло д1аэцна,

Къилбанан седанехь г1аьттича малх.

Ют1къачу бедарца б1аьсте схьакхаьчна,

Гергара цуьнца ма ирсе бу нах.

Мелачу х1аваэхь садоь1у лаьмнаш,

Гой шуна заз хилла 1аламан той.

Марха хилла ца воллуш х1ора де кхаьбна,

Шераш ас луьстучохь дацдира тай.

Бай шера тог1ешкахь сан болар соьцу.

Малх боьлу зезагах тарвина со,

Цигара сайн деган марзо схьаоьцу,

Сан дахар ирсечу абадехь го.

Паналлех х1орд хилла, 1аьбна ца волуш,

Хьо лерехь аз ду сан, шовданан дур.

Юх-юха даздина, меха дош олуш,

Ма боца хета-кх хьо, б1аьстенан мур.

Б1АЬСТЕНАН ДАХАР

Гира суна дуьне дохлуш арахь

Малхо бостуш буто бина ша

Баца т1ехь со зезаг хьоьстуш 1ара

Мелачу мохехь тийна ойла са.

Гира суна серла йоккхуш аре

Лаьттахь догуш кхетта маьлхан нур,

Когаш 1уьйра хьерчош дут1къа дари.

Б1аьсте йог1уш баккха вайца мур.

Гира суна юрг1ан к1елахь 1алам,

Охьатосуш, г1оттуш зазца шен.

Олхазарш а беха мог1ца арахь,

Доьрзуш ц1ехьа, лаха х1усамехь бен.

Гира суна мехаш идош кертахь,

Х1ун буьртиг а лаьттахь лач1къош нах,

Хьан терзана алсам доккхуш беркат,

Ша гуьйрено х1оттор цуьнан мах.

Амма х1отта-ц со кхин б1аьсте леха,

Дагчохь хилча ехаш цуьнан ц1е,

Кху дуьненахь б1аьстенца вай деха,

Ирсе хеташ, даздеш х1ора де.

ДАШО ГУЬЙРЕ

Ц1еххьана йовхонах хадош,

Замано хийци шен сурт.

Аренаш дог1анца т1адош,

Т1екхечи гуьйренан мур

Т1уьначу лаьтта т1ехь х1инца,

Ког ловзарх, ца юьйлу чан.

Малхана ца х1утту 1индаг1,

Д1аяйча аьхкенан хан.

Г1араг1улеш, стиглахь деш нека,

Геналле д1аоьхуш го.

Цхьанхьа-м цхьа хьоза ду декаш,

Дисина т1ам байначохь.

Мехаша г1аш эгош диттийн,

1аламо хийци шен куц.

1уьйренца йоьлху сурт х1иттош,

Мажъелла д1ах1оьтти буц.

Шовданан тулг1енаш цоьстуш,

Суьйренца тийна го де.

Йо1, к1ант ду безамо хьоьстуш,

Йиллина хан кхаьчна т1е.

Дахаран ирсечу бешахь

Той даа гулбелла нах,

Амма ас кхин х1итто эшац

Дашочу гуьйренан мах.

ЗУДАРИЙН ДЕЗА ДЕ

Зударийн деза де ду, шарахь хьо цхьаъ,

Массо а зудчунна кхочийла-кха,

Зезагаш денлойла шун дегнашкахь,

Ирс дайна ма лела шу дуьненахь.

Ерриге хазалла Дала шуна елла,

Дуьненан б1аьсте а шу хиларца ю.

Уггара деза совг1ат тхуна дина хилла,

Тахана тхан дуьхьа шу дехаш ду.

Даимна лараме зуда ю аьлча,

Дайн г1иллакхаш ца довлу вайн дагара,

Зудчо шен коьртара йовлакх охьатесча,

Мел луьра хиларх а дов духара.

Нана а, йиша а мел еза ю,

Цу шинца даимна маьлхан нур ду.

Дуьненахь шу хилар тхуна деза ду,

Тхан баркалла даггара шуна лерина ду.

Х1ун хир ду лаьтта т1ехь зезагал хаза,

Х1ун хир ду дуьненахь езарал мерза,

Къонахий ларбелаш доггаха безам,

Шайн ирсан ч1аг1о аш хилийта тешам.

Дукха ду дуьненахь деза денош,

Зударийн де дог1у б1аьсте къагош,

Хуур дац шуний бен б1аьсте хазъян,

Вайн ц1ийнан, кхерчан а йовхо ларъян.

Б1АЬСТЕ П. Закриева

Аренаш, аренаш,

Аренаш хазъелла,

Йог1учу б1аьстенца

Церан куц таделла,

Олхазарш, олхазарш

К1ад ца луш декаш ду,

Зезагаш, зезагаш

Эсала техкаш ду,

Суьйренаш , суьйренаш

Дог т1ома дохуш ю.

Ахь суна делла дош

Сатийсам ч1аг1беш ду.

Буьйсанаш, буьйсанаш

Седарчаша къагош ю,

Ойланаш, ойланаш

Безамах хьерчаш ю.

НОХЧОЧУН НАНА

Хеназа къежъелла цатамаш лайна,

Даьхкинчу вонаша дог эшийна.

Эр ду хьан «б1е шо ду» ца евзачара,

Лаьтта хьо суьлханаш кара эцна.

Х1ун ойла йо-те, г1айг1а лачкъийна?

Кхолламан моьнаша кийра морцуш,

Ахьа хийла декъаза аре ядийна,

Халоно хьовзаярх яхь д1а ца луш.

Махкана эшначохь хьайн к1ант д1авелла,

Доьналлех ца юхуш юхайирзина.

Гонахьа хьаьвзича къиза мацалла.

Берашна т1улгаш а ахь кхехкийна.

Казахстанан шийлачу г1орийнчу арахь,

Лайн бухара к1енан кенаш ахь лахьийна,

Т1аьххьарчу бер-дакъа хьайн г1ийлачу марахь,

Хьо йоцург теш воцуш ахь къийлина.

Халкъанна, махкана дика к1ентий белла,

Оьздачу мехкарша мохк хазбина,

Хийла кхерч ца боьхна, ахь йовхо елла,

Эвлаяаш, паччахьаш ахь кхиийна.

Иштта ю-кх даимна Нохчочун нана,

Б1е шерийн оьмаршкахь шен ц1е йитна,

Стигланийн ох1ланехь дашо малх санна,

Лаьтта т1ехь массарна а кийра баьгна.

САН ДАЙМОХК

Дукха ду Даймахках иллеш,

Даг чуьра схьаэцна уьш,

Хьо бийца ца тоьу дешнаш,

Х1ума дац хьоьца дустуш.

1аламан хазалла хестош,

Декаш ц1ена шовданаш,

Дайша дитна доьналла ч1аг1деш,

Г1ароллехь лаьтта лаьмнаш.

Дуьненан харцонан гурахь,

Ахьа деза лардина сий,

Къизачу халонан тойнехь,

Ахь биъна цакъарбала дуй.

Эзарнаш шерашкахь гулйина,

Дайн хазна ларйина ахь,

Ца дуьтуш цхьа илли тесна,

Дегнашка кхачийна яхь.

Сан Даймохк, сан сина ч1аг1о

Озаллин сан къоман сурт,

Со йоккхаейо хьан ирсо-

Ч1аг1лойла хьан хьаьттахь барт.

П. Закриева

МАЬРША ДАЙМОХК

Дешица анайист кхолуш,

Чубуза кечлуш бу малх.

1одика йойла хьан бохуш,

Техкаш ю соьмалгийн чалх.

Ламанийн баххьех схьакъесташ,

1уьйренца г1оттур ду дохк,

Къизаллин чевнаш а ерзош,

Хазлуш бу Нана-Даймохк.

Маьршачу стиланийн кийрахь,

Аьрзу го кура сетташ,

Акхачу цу хьаннийн варшахь

Къоракхокха хеза бекаш.

Дахаран харцонаш отуш,

Юттуш ю машаран б1ов.

Хир ю имане кхойкхуш

Беркатна диллина ков.

ДАЙМОХК-САН ДОЗАЛЛА

Стигла кхийда лекха лаьмнаш,

Тийна 1охку аренаш,

Д1огахь техка юькъа хьаннаш,

Дека шийла шовданаш.

Малхо дашо з1аьнарш 1енош,

Хьоьсту ховха зезагаш,

Орган тулг1еш бердех хьерчаш,

Дуьйцу генара туьранаш.

Лаьмнийн дола шегахь хеташ,

Кура сетташ аьрзу го,

Мелчу мохо барташ дохуш,

Сийна б1аьсте декъалйо.

Нана-Даймохк-сан дозалла,

Йоккхае хьан хазаллех,

Д1а ца тоссуш дайн доьналла,

Ахь бохучу толамех.

Эзар шерийн сихчу йортехь,

Ахь хьайн хазна ларйийр ю.

Ахь йоьг1начу машар г1опехь

Сан къоман сий дехар ду.

П. Закриева

НОХЧИЙЧОЬ

Шовданийн иллешца набарха дохуш,

Нанас шен берс анна малхаца хьоьстуш,

Лекхачу лаьмнашца тхан синтем ларбеш,

Нохчийчоь, лаьтта хьо, тхан дегнаш ойбуш!

Даггара олу хьо-х «Дай баьхна латта»,

Беркате кхоьллина Дала хьан хьаьтта,

Цхьа де а хьох яьлла даккха дац атта,

Нохчийчоь, реза ю хьан сийдеш латта.

Дукха ду хьо хестош яздина дешнаш,

Мотт къен бу д1адийца хьох лаьцна хетарш,

Дахарехь хьекхарах сил аьрха мехаш,

Ахь ницкъ ло ца хадош вайн деган уьйраш.

Ма къен вац, Нохчийчоь, хьо доггах езарг,

Хьан шийлачу шовданийн 1аббалц къурд бинарг,

Хьан рег1ан басешкахь ц1ен зезаг хьаьстинарг,

Дахар а, 1ожалла хьан кийрахь лехнарг.

ГУЬЙРЕ

Дашо ч1агарш лергахь ловзош,

1уьйре дахкарца кхелина,

Гуьйре йог1у аьрха къежаш,

Можа шифон тиллина.

Олхазарш а г1айг1а лечкъош,

Новкъадовла кечделла,

Т1аьххьара шен г1аш охьаэгош,

Лаьтта акхтарг г1елделла.

Суьйре йоьлху мохах хьерчаш,

Дерзан т1адамаш эгадеш,

Дог а хуьлу шена тийжаш,

Шен жималла хьехаеш.

Гуьйре йог1у шен раж яхьаш,

Шен озаллин некъ эцна,

Дуьненна керла ни1мат дахьаш,

Дашо т1емаш даржийна.

П. Закриева

ГУЬЙРЕНЕ

Ма елха, ма елха хьо гуьйре суна,

Сан чевнаш дукха ю дахаро йина,

Аса хьоьга ялхийча сайгара г1айг1а.

Хьо екхна соцур яра соьга ладоьг1на.

Шийлачу дерзаца хьо дагах хьерча,

Акхачу хьан мохо корах шок етта,

Ойланаш г1аг1анна некъ буьтуш хьерча,

Даго а карзахе орцанна мохь бетта.

Хьо-м юха йог1ур ю дашо бос эцна,

Г1араг1улийн зов хир ду х1аваэхь сецна,

Аса-м кхин лехьор дац можа г1аш эгна,

Дахаран сан шовда хир дук-кха лекъна.

П. Закриева

Б1АЬСТЕНАН БЕШ

Дог1ано ц1анйинчу бешахь,

Седарчийн суьйнаш догу.

Бохуш «Сан безамах тешахь»,

Ахь суна дуьйнаш ду.

Седарчех къегара б1аьргаш,

Даг чуьра сурт схьаоьхьуш,

Легашкахь сецара дешнаш,

Безаман алух догуш.

Мерзачу б1аьстенан х1оно,

Ирсаха буьзнера кийра,

Нускалха кечбеллачу 1ожо,

Хазйора и буьйса тийна.

Йиц ц ало б1аьстенан буьйса,

Яра и вайн безаман теш,

Ойланаш сан чохь сийса.

Безам ца хиллера леш.

Хьан дешнаш эгнера кийра,

Жим-жима сан дог огуш,

Хунда вай хили-те хийра?

Кхин вовший дог ца хууш.

Юха а б1аьсте т1е йог1у,

Керлачу безамийн теш,

Сан-м х1инца елха дог дог1у,

Гича вай лаьттина беш.

П. Закриева